**ΣΥΛΛΟΓΟΣ ΕΚΠ/ΚΩΝ ΠΕ «ΗΡΩ ΚΩΝΣΤΑΝΤΟΠΟΥΛΟΥ» - Ε’ ΕΛΜΕ ΑΘΗΝΑΣ**

**ΠΡΟΣΚΛΗΣΗ ΣΕ ΣΥΝΤΟΝΙΣΜΟ ΑΓΩΝΑ ΣΑΒΒΑΤΟ 29/3**

**αμέσως μετά το πανελλαδικό συλλαλητήριο στο αίθριο της Νομικής Σχολής (είσοδος από την οδό Μασσαλίας)**

**Το Σάββατο 29/3, μετά το πανελλαδικό πανεκπαιδευτικό συλλαλητήριο στο κέντρο της Αθήνας, καλούμε όλους/όλες τις/τους εκπαιδευτικούς, νεοδιόριστες/ους, μόνιμες/ους, αναπληρωτ(ρι)ες, τις επιτροπές αγώνα, τα εκπαιδευτικά σωματεία ΣΕΠΕ/ΕΛΜΕ σε σύσκεψη συντονισμού και αγώνα**, μπροστά στη σαρωτική επίθεση κυβέρνησης και υπουργείου παιδείας:

* Τα πειθαρχικά, οι καθαιρέσεις και οι διώξεις απέναντι στους/στις εκπαιδευτικούς που απεργούν και εκφράζουν τη συλλογική αντίθεση του κλάδου στην αξιολόγηση που κατηγοριοποιεί και διαλύει το δημόσιο σχολείο, λαμβάνουν πλέον διαστάσεις πογκρόμ. Κυβέρνηση και υπουργείο παιδείας προσπαθούν να περάσουν την απονομιμοποιημένη πολιτική τους με ολοκληρωτισμό και καταστολή του απεργιακού δικαιώματος.
* Την ίδια στιγμή, βρίσκεται σε εξέλιξη η πρωτοφανής, πρώτη στα μεταπολιτευτικά χρόνια, απόφαση του πρώην Υπ. Παιδείας για δυνητική αργία της εκπαιδευτικού Χρύσας Χοτζόγλου, παρακάμπτοντας την ομόφωνη γνωμοδότηση του πειθαρχικού συμβουλίου, ανοίγοντας τον δρόμο στις πρώτες απολύσεις στο δημόσιο σχολείο για συνδικαλιστικούς λόγους.
* Συνεχίζονται με καταιγιστικό ρυθμό τα νομοθετικά μέτρα που αποδομούν την έννοια της δημόσιας εκπαίδευσης ως κοινωνικό αγαθό μετατρέποντάς τη σε εμπόρευμα, και επιχειρείται κατάργηση των σχολείων της γειτονιάς μέσω της εκχώρησής τους σε ιδιωτικούς φορείς, όπως το ίδρυμα Ωνάση.
* Τα εκατοντάδες κενά δασκάλων και ειδικοτήτων, τα σχολεία χωρίς σχολικό νοσηλευτή, παράλληλη στήριξη, ΖΕΠ, τμήματα ένταξης, με προβλήματα στις υλικοτεχνικές υποδομές, ταβάνια που πέφτουν, σπασμένες τουαλέτες, κοντέινερ αντί για νέα κτίρια, και μαθητές/τριες που στοιβάζονται σε 25άρια τμήματα, την ίδια στιγμή που προχωρούν σε συγχωνεύσεις τμημάτων παντού, στοχεύουν την πλήρη αποδόμηση και διάλυση του δημόσιου σχολείου, ενώ με τις συνεχείς αλλαγές στα αναλυτικά προγράμματα, τις εξετάσεις PISA, το Εθνικό και Διεθνές απολυτήριο, την τράπεζα θεμάτων και την ΕΒΕ, προωθείται μια εκπαίδευση όλο και πιο μετρήσιμη, εξετασιοκεντρική, αποστειρωμένη, εντείνοντας τους ταξικούς φραγμούς.
* Οι μισθοί των εκπαιδευτικών παραμένουν εξευτελιστικά καθηλωμένοι από την εποχή των μνημονίων, ενώ οι διεκδικήσεις για τον 13-14ο μισθό στο δημόσιο παγώνουν στα «δημοσιονομικά περιθώρια» και η συντριπτική κοινωνική πλειοψηφία ασφυκτιά από τη συνεχιζόμενη ακρίβεια και τη συντριβή κοινωνικών αγαθών.
* Ταυτόχρονα η επαναφορά της αξιολόγησης στον δημόσιο πολιτικό λόγο και η σύνδεσή της με την άρση της μονιμότητας στο δημόσιο, οι απειλές για νέο υβριδικό σύστημα πρόσληψης εκπαιδευτικών με γραπτό διαγωνισμό και προσοντολόγιο, αποδεικνύουν τις πραγματικές στοχεύσεις για την εδραίωση ενός καθεστώτος δραστικής εξοικονόμησης πόρων, ιδιωτικοποίησης και εργασιακής επισφάλειας, που θα συνοδεύεται από διαδικασίες και πρακτικές εργασιακής εξουθένωσης και πειθάρχησης.

Οι συγκλονιστικές απεργιακές συγκεντρώσεις σε όλη τη χώρα και στο εξωτερικό στις 28/2 με εκατομμύρια ανθρώπους να απαιτούν την τιμωρία των ενόχων και να δοθεί τέρμα στη συγκάλυψη για το έγκλημα στα Τέμπη, εξέφρασαν ταυτόχρονα τη λαϊκή οργή και δυσαρέσκεια απέναντι στη φτωχοποίηση του λαού, την ακρίβεια, στην υποβάθμιση και διάλυση των δημόσιων αγαθών, ενάντια στις ιδιωτικοποιήσεις που προτάσσουν το κέρδος πάνω από τη ζωή και τις ανθρώπινες ανάγκες, την ανελευθερία και το χτύπημα των δικαιωμάτων λαού και νεολαίας. **Συνεχίζουμε συμμετέχοντας μαζικά στην πανεργατική απεργία στις 9/4! Είναι η ώρα να στείλουμε μήνυμα αντεπίθεσης απέναντι στη γραμμή τρομοκράτησης και υποταγής των εκπαιδευτικών και να διατρανώσουμε το ή αυτοί που μετατρέπουν την παιδεία από δημόσιο αγαθό σε εμπόρευμα ή εμείς με το δημόσιο και δωρεάν σχολείο για όλα τα παιδιά.**

Οι εκπαιδευτικοί έχουμε τη δύναμη να αλλάξουμε τα δεδομένα, να οργανώσουμε την αντεπίθεση μας, συνεχίζοντας και κλιμακώνοντας τον αγώνα μας για να εμποδίσουμε, να ανατρέψουμε την αντιδραστική- αντιεκπαιδευτική πολιτική τους, για να προωθήσουμε τις διεκδικήσεις μας, αλλά και να συμβάλουμε στην οικοδόμηση ενός πλατιού μέτωπο αντίστασης και ανατροπής των κυρίαρχων πολιτικών. **Καλούμε στην ευρύτερη δυνατή αγωνιστική συσπείρωση της βάσης του κλάδου αυτές τις κρίσιμες στιγμές. Συμμετέχουμε μαζικά όλοι και όλες, καταθέτουμε τις προτάσεις των σωματείων μας, προετοιμάζουμε τα επόμενα αγωνιστικά βήματα.**